### NN 77/2018 (29.8.2018.), Obvezatne upute broj FLN – o suradnji Državnog izbornog povjerenstva Republike Hrvatske i Općinskog izbornog povjerenstva Općine Milna u provedbi nadzora financiranja izborne promidžbe na prijevremenim izborima za općinskog načelnika i zamjenika općinskog načelnika Općine Milna koji će se održati 30. rujna 2018.

DRŽAVNO IZBORNO POVJERENSTVO REPUBLIKE HRVATSKE

1573

Na osnovi članka 48. točke 3., a u svezi članka 53. točke 14. Zakona o lokalnim izborima (»Narodne novine«, broj 144/12 i 121/16, dalje: Zakon) te članka 27. stavaka 2. i 8. Zakona o financiranju političkih aktivnosti i izborne promidžbe (»Narodne novine«, broj 24/11, 61/11, 27/13, 48/13 – pročišćeni tekst, 2/14 – Odluka Ustavnog suda Republike Hrvatske, broj U-I-2986/2013, 96/16 i 70/17, dalje: Zakon o financiranju), Državno izborno povjerenstvo Republike Hrvatske na sjednici održanoj 27. kolovoza 2018., donijelo je

OBVEZATNE UPUTE BROJ FLN

O SURADNJI DRŽAVNOG IZBORNOG POVJERENSTVA REPUBLIKE HRVATSKE I OPĆINSKOG IZBORNOG POVJERENSTVA OPĆINE MILNA U PROVEDBI NADZORA FINANCIRANJA IZBORNE PROMIDŽBE NA PRIJEVREMENIM IZBORIMA ZA OPĆINSKOG NAČELNIKA I ZAMJENIKA OPĆINSKOG NAČELNIKA OPĆINE MILNA KOJI ĆE SE ODRŽATI 30. RUJNA 2018.

1. NADZOR FINANCIRANJA IZBORNE PROMIDŽBE

1.1. Nadzor financiranja izborne promidžbe na prijevremenim izborima za općinskog načelnika i zamjenika općinskog načelnika Općine Milna (dalje: nadzor financiranja izborne promidžbe), provode:

– Državno izborno povjerenstvo Republike Hrvatske (dalje: Državno izborno povjerenstvo),

– Općinsko izborno povjerenstvo Općine Milna (dalje: nadležno izborno povjerenstvo).

1.2. Nadležno izborno povjerenstvo s Državnim izbornim povjerenstvom kontaktira:

– telefonskim putem (01/4569-711),

– elektroničkom poštom (dip@izbori.hr) ili

– u slučaju potrebe poštom (Državno izborno povjerenstvo Republike Hrvatske, Zagreb, Visoka 15).

2. OBVEZE NADLEŽNOG IZBORNOG POVJERENSTVA U PROVEDBI NADZORA FINANCIRANJA IZBORNE PROMIDŽBE

Nadležno izborno povjerenstvo dužno je:

2.1. Odrediti člana izbornog povjerenstva zaduženog za nadzor financiranja izborne promidžbe te njegove kontakt podatke unijeti u aplikaciju »Nadzor financiranja izborne promidžbe« (dalje: aplikacija).

2.2. Koristiti aplikaciju na način propisan Uputom za unos podataka o nadzoru financiranja izborne promidžbe u aplikaciju.

2.3. Uputiti izborne sudionike na objavljena priopćenja Državnog izbornog povjerenstva vezana uz financiranje izborne promidžbe te na mrežnu stranicu Državnog izbornog povjerenstva – www.izbori.hr, na kojoj su objavljeni obrasci za financijska izvješća.

2.4. Prilikom preuzimanja prijedloga kandidatura, od izbornih sudionika zatražiti obrazac OLN-5 za prikupljanje podataka o posebnom računu za financiranje izborne promidžbe i unijeti u aplikaciju podatke iz obrasca.

2.5. Utvrditi je li poseban račun otvoren u skladu s člankom 14. Zakona o financiranju.

2.6. Unijeti u aplikaciju podatak o datumu objave pravovaljano predloženih kandidatura.

2.7. Provjeriti objavu okvirnih podataka o visini i izvoru vlastitih sredstava koja kandidati namjeravaju utrošiti na izbornu promidžbu, u roku od 3 dana od dana objave pravovaljano predloženih kandidatura, u skladu s člankom 13. Zakona o financiranju.

2.8. Osigurati dokaze o objavi vlastitih sredstava iz točke 2.7. ovih Obvezatnih uputa te podatke o datumu objave vlastitih sredstava unijeti u aplikaciju.

2.9. Zaprimiti izvješća u roku od 7 dana prije održavanja izbora, u skladu s člankom 24. stavkom 5. Zakona o financiranju, i to:

– izvješće o primljenim donacijama za financiranje izborne promidžbe (obrazac IZ-DP) i

– izvješće o troškovima (rashodima) izborne promidžbe (obrazac IZ-TP).

2.10. Provjeriti sadržaj zaprimljenih izvješća iz točke 2.9. ovih Obvezatnih uputa i to:

– jesu li izvješća dostavljena na propisanim obrascima, sukladno Pravilniku o načinu vođenja evidencija i izdavanja potvrda o primitku dobrovoljnih priloga (donacija) i članarina, izvješćima o primljenim donacijama za financiranje izborne promidžbe i izvješća o troškovima (rashodima) izborne promidžbe te financijskim izvještajima za financiranje izborne promidžbe (»Narodne novine«, broj 50/11, 93/11 i 55/13),

– jesu li izvješća dostavljena pravovremeno,

– jesu li izvješća potpisana,

– jesu li izvješća matematički točna i

– je li visina donacije pravnih i fizičkih osoba u skladu s člankom 11. Zakona o financiranju (podaci su sadržani u prilogu – obrascu IZ-DP),

– unijeti u aplikaciju podatak o datumu dostave izvješća,

– ako se utvrdi povreda, uz obrazloženje unijeti:

– podatke o primljenim financijskim sredstvima (donacijama) iz nedopuštenih izvora iz članka 22. Zakona o financiranju (podaci su sadržani u prilogu – obrascu IZ-DP) i

– podatke o korištenju sredstava izborne promidžbe protivno članku 16. Zakona o financiranju.

2.11. Provjeriti objavu izvješća 5 dana prije održavanja izbora, u skladu s člankom 24. stavkom 6. i člankom 12. stavkom 2. Zakona o financiranju, i to:

– izvješća o primljenim donacijama za financiranje izborne promidžbe (obrazac IZ-DP),

– izvješća o troškovima (rashodima) izborne promidžbe (obrazac IZ-TP) i

– izvješća o iznosu cijene i iznosu ostvarenog popusta u cijeni za medijsko oglašavanje (obrazac IZ-MO).

2.12. Osigurati dokaze o objavi izvješća iz točke 2.11. ovih Obvezatnih uputa, te podatke o datumu objave izvješća unijeti u aplikaciju.

2.13. Zaprimiti financijske izvještaje o financiranju izborne promidžbe (obrazac FIN-IZVJ), u roku od 30 dana nakon održanih izbora, u skladu s člankom 34. stavkom 1. Zakona o financiranju, s propisanim prilozima:

– izvješćem o primljenim donacijama za financiranje izborne promidžbe (obrazac IZ-DP),

– izvješćem o troškovima (rashodima) izborne promidžbe (ob­razac IZ-TP) i

– izvješćem o iznosu cijene i iznosu ostvarenog popusta u cijeni za medijsko oglašavanje (obrazac IZ-MO).

2.14. Provjeriti zaprimljena izvješća iz točke 2.13. ovih Obvezatnih uputa i unijeti u aplikaciju podatke o dostavljenim izvješćima na način propisan točkom 2.10. ovih Obvezatnih uputa.

2.15. Unijeti u aplikaciju podatke o donacijama iz izvješća o primljenim donacijama za financiranje izborne promidžbe (obrazac IZ-DP).

2.16. Kandidatima poslati poziv na ispravak povrede u slučajevima povrede odredbe članka 24. stavaka 5. i 6. i članka 34. stavka 1. Zakona o financiranju.

2.17. Provjeriti objavu financijskih izvještaja o financiranju izborne promidžbe (obrazac FIN-IZVJ), 45 dana nakon održanih izbora, u skladu s člankom 39. stavkom 3. Zakona o financiranju, s propisanim prilozima:

– izvješćem o primljenim donacijama za financiranje izborne promidžbe (obrazac IZ-DP),

– izvješćem o troškovima (rashodima) izborne promidžbe (obrazac IZ-TP) i

– izvješćem o iznosu cijene i iznosu ostvarenog popusta u cijeni za medijsko oglašavanje (obrazac IZ-MO).

2.18. Osigurati dokaze o objavi izvješća iz točke 2.17. ovih Obvezatnih uputa te podatke o datumu objave izvješća unijeti u aplikaciju.

2.19. Od kandidata zatražiti potrebnu dokumentaciju i isprave u slučaju uočenih povreda odredbi članka 16. i članka 22. Zakona o financiranju, u skladu s člankom 35. Zakona o financiranju te navedeno dostaviti Državnom izbornom povjerenstvu.

2.20. Dostaviti, radi objave, financijske izvještaje o financiranju izborne promidžbe sa svim propisanim prilozima, svih kandidata: SREDIŠNJEM DRŽAVNOM UREDU ZA RAZVOJ DIGITALNOG DRUŠTVA, Ivana Lučića 8, 10 000 Zagreb, e-mail: izbori@rdd.hr.

3. POSTUPANJE S DOKUMENTACIJOM VEZANOM UZ FINANCIRANJE IZBORNE PROMIDŽBE

Nadležno izborno povjerenstvo postupa sa dokumentacijom vezanom uz financiranje izborne promidžbe u skladu s Pravilnikom o zaštiti i obradi arhivskog i registraturnog gradiva nastalog u radu Državnog izbornog povjerenstva Republike Hrvatske i drugih tijela za provedbu izbora i referenduma (»Narodne novine«, broj 55/16).

4. ZAVRŠNE ODREDBE

4.1. Ove Obvezatne upute objavit će se u »Narodnim novinama«, a stupaju na snagu 30. kolovoza 2018.

4.2. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Klasa: 013-06/18-01/17

Urbroj: 507-04/07-18-4

Zagreb, 27. kolovoza 2018.

Predsjednik
 Đuro Sessa, v. r.